text: Lastbil med skinker væltet
  17 juli 2018 kl. 21.21
  Endnu en gang er en lastbil fyldt med skinker væltet i en rundkørsel. Denne gang ved Horsens.
  En lastbil fyldt med 25 ton skinker væltede først på aftenen i en rundkørsel på rute 170 ved Rådvedvej og Skanderborgvej i Horsens.
  Lastbilen kom fra Danish Crown og var på vej sydover, da den mistede balancen i rundkørslen og tippede om på siden.
  Se mere hos Local Eyes.
  Ingen kom til skade ved uheldet, men de mange skinker skal ved håndkraft omlæsses til en anden lastbil, før rundkørslen kan genåbnes.
  I mellemtiden dirigerer Politihjemmeværnet biler igennem den ene side af rundkørslen, som fortsat er farbar.
  Sydøstjyllands Politi regner med, at oprydningen først er slut omkring klokken 02.00 natten til onsdag.
  